Lennart Johannessen fortæller til Ekstra Bladet, at han trak stikket på bandet, efter Maud Kofoed og resten af medlemmerne havde bedraget ham

Tirsdag satte en fortørnet Fede Finn sig ned og skrev en mail, hvori han fyrede Maud Kofoed og de andre Funny Boyz.

Fede Finn, der har det borgerlige navn Lennart Johannessen, havde i lang tid følt sig snydt og bedraget af de andre bandmedlemmer, og derfor så han ikke længere nogen vej udenom. De skulle ud af Fede Finn og Funny Boyz. Fredag meddelte bandet, at de var gået fra hinanden.

Se også: Splittelse opløser legendarisk dansktop-band

– Jeg trækker stikket. Og jeg er jo syg, så det er et strategisk skide godt tidspunkt for dem at angribe på. Hvis jeg ikke havde gjort det, så var jeg blevet smidt ud af mit eget orkester, fortæller Lennart Johannessen, der har fået konstateret type 2-diabetes, til Ekstra Bladet.

Kirkeoptrædener og en juleplade

Det 66-årige dansktop-ikon mener, at Maud Kofoed og de resterede bandmedlemmer Robert Langkilde, Lars Andreasen og Jimmy Koldenborg har lavet ’undergravende virksomhed’. Det handler angiveligt om, at Maud Kofoed har lavet en juleplade, optrådt i kirker og på plejehjem og indspillet musik i bandets indspilningslokale sammen med de andre mænd.

– Hvis hun havde været så god, som jeg synes, hun er, så havde hun ikke stukket Fede Finn.

Lennart Johansen - føler sig snydt af bandet. (Foto: Ernst van Norde)

De fejdende parter har ikke snakket sammen siden deres spillejob sidste lørdag, og det mener Lennart Johannessen heller ikke, at de kommer til, før de skal opdele værdierne i ’skilsmissen’.

Har intet skjult

Maud Kofoed kan ikke genkende det forløb, som Lennart Johannessen beretter om. Hun fortæller til Ekstra Bladet, at fyringen kom som en overraskelse for dem alle, og at de ikke på noget tidspunkt har opført sig illoyale over for bandet.

– Jeg er ked af, at han har det sådan. Jeg har lavet kirkekoncerter sammen med Robert (Langkilde, red.), fordi jeg kommer fra en kirkelig baggrund og haft behov for at have nogle andre musikalske baner, siger Maud Kofoed og fastholder, at hun ikke har holdt det skjult.

Ikke slut

Sangerinden går nu sammen med de tre andre mænd fra bandet og skaber et orkester, som, de regner med, skal hedde ’Maud og mænd’.

Begge parter er kede af, at deres fejde går ud over deres fans, men Lennart Johannesen fastslår, at Fede Finn og Funny Boyz, der især er kendt for hittet ’Kærligheden brænder’, langt fra er fortid. Han har planer om at finde nye musikere til orkestret og afslører, at ’en kendt trommeslager allerede har tilbudt sig selv’.

Fede Finn og Funny Boyz har eksisteret siden 2003 og spillede over 100 job i 2015.